अगर हम हेमचंद्र गोस्वामी का कार्य देखें तो यह किसी फाइन आर्ट्स के बड़े कालेज के समतुल्य या उससे भी ज्यादा है। तो क्यों नहीं उन्हें किसी यूनीवर्सिटी में मानद प्रोफेसर बना दिया गया। पर सच्चाई है कि वे माजुली के आश्रम में ही अपना जीवन खपा देना चाहते हैं। विश्वविद्यालय की चाहरदीवारी तक जाने की कोई तमन्ना नहीं। हालांकि वे कई बार दिल्ली के इंदिरागांधी कला केंद्र में जाकर अपनी कला का प्रदर्शन कर चुके हैं। जुलाई 2016 में उनके भतीजे भी दिल्ली में जाकर मुखौटा बनाने की कला से लोगों को रुबरू करा चुके हैं।